Ir-Regolament tal-Kummissjoni (KE) Nru 331/2000
tas-17 Diċembru 1999
li jemenda l-Anness V ta' Regolament tal-Kunsill (KEE) Nru 2092/91 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Regolament tal-Kunsill (KEE) Nru 2092/91 tal-24 Ġunju 1991 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel [1], kif l-aħħar emendat b'Regolament (KE) Nru 1804/1999 [2] u, partikolarment, l-Artikolu 13, it-tielet inċiż.
(1) Billi l-Artikolu 10 ta' Regolament (KEE) Nru 2092/91 li jistabbilixxi l-possibilità li jintuża logo meta ġie definit fl-Anness V ta' Regolament (KEE) Nru 2092/91; billi l-operaturi jistgħu jużaw il-logo fuq bażi voluntarja taħt il-kondizzjonijiet stipulati f'dan l-Artikolu;
(2) Billi l-logo tal-Komunità jista' jakkumpanja l-indikazzjoni stipulata fl-Artikolu 10 u l-Anness V li l-prodotti kienu soġġetti għall-iskema ta' spezzjoni;
(3) Billi huwa mportanti għall-perċezzjoni tal-konsumaturi li jiġi assigurat tikkettjar informattiv billi tiġi nkluża informazzjoni minima standardizzata; billi l-logo għandu jintuża biss skond il-ħtiġijiet tekniċi definiti tajjeb u stipulati fil-manwal grafiku;
(4) Billi l-logo jippermetti lill-operaturi li jżidu l-kredibilità tal-prodotti tagħhom fost il-konsumaturi fl-Unjoni Ewropea kif ukoll bħala identifikazzjoni aħjar ta' dawn il-prodotti;
(5) Billi l-użu tal-logo jimplika li prodotti li jkollhom fuqhom dan il-logo jkunu għaddew mill-istadji kollha ta' produzzjoni, preparazzjoni u ta' marketing għal sistema ta' spezzjoni taħt ir-responsabilità tal-Istati Membri. Din is-sistema ta' spezzjoni tiggarantixxi r-rispett tal-awtentiċità tal-prodotti u l-konformità tal-ispeċifikazzjonijiet li għandhom x'jaqsmu mal-metodu organiku ta' produzzjoni;
(6) Billi l-logo tipprovdi għajnuna utli lill-operaturi li jistgħu jużaw fit-tikkettjar tal-prodotti tagħhom meta l-kondizzjonijiet għal dak l-użu jiġu sodisfatti;
(7) Billi l-miżuri li hemm provdut għalihom f'dan ir-Regolament huma skond l-opinjoni tal-Kumitat li hemm riferenza għaliha fl-Artikolu 14 ta' Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
L-Anness V għal Regolament (KEE) Nru 2092/91 għandu jiġi mibdul bl-Anness għal dan ir-Regolament.
Artikolu 2
Għall-preżentazzjoni tal-logo tal-Komunità li hemm riferenza għalih f'parti B tal-Anness fit-tikkettjar, id-dispożizzjonijiet stipulati fl-Artikolu 10 ta' Regolament (KEE) Nru 2092/91 u partijiet B1, B2, B3 u B4 tal-Anness tar-regolament preżenti għandhom jiġu applikati.
Artikolu 3
Dan ir-Regolament għandu jidħol fis-seħħ 60 jum mid-data tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
L-indikazzjonijiet fl-Anness V, stabbiliti qabel id-dħul fis-seħħ ta' dan ir-Regolament, jistgħu jibqgħu jintużaw sakemm jinħlew il-ħażniet eżistenti.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Diċembru 1999.